Predkladacia správa

Správa o plnení opatrení Inovačnej stratégie SR a Inovačnej politiky SR a návrh na zmenu uznesení vlády SR č. 265/2007 a č. 128/2008 za rok 2008 do júna 2009 je vypracovaná na základe uznesenia vlády SR č. 265 zo dňa 14. marca 2007 k návrhu Inovačnej stratégie SR na roky 2007 až 2013 a uznesenia vlády 128 zo dňa 27. februára 2008 k návrhu Inovačnej politiky SR na roky 2008 až 2010.
 
Cieľom materiálu je v jednej spoločnej správe informovať vládu SR o priebežnom plnení stanovených priorít Inovačnej stratégie SR a opatrení Inovačnej politiky SR za rok 2008 a prvý polrok 2009, keďže opatrenia a úlohy Inovačnej politiky vychádzajú z priorít Inovačnej stratégie. 
 
Vzhľadom na uvedené sa v návrhu uznesenia k predkladanému materiálu navrhuje zmeniť bod B.2. a doplniť bod B.3. uznesenia vlády SR č. 265 zo dňa 14. marca 2007 a zmeniť body B.1. a B.2. uznesenia vlády SR č. 128 zo dňa 27. februára 2008.
 
Je potrebné poznamenať, že pri stanovovaní priorít inovačnej stratégie SR, ako aj pri príprave jednotlivých opatrení inovačnej politiky SR bol rozvoj inovačných aktivít plánovaný s adekvátnou finančnou podporou zo strany štátneho rozpočtu. Pretože na plánované aktivity neboli vyčlenené potrebné finančné zdroje, nebola zabezpečená podpora v takej miere, ako sa pôvodne uvažovalo. Hlavným zdrojom financovania inovačných aktivít zostávajú štrukturálne fondy.
 
Správa je vypracovaná v spolupráci s Ministerstvom školstva SR, Ministerstvom financií SR, Ministerstvom práce, sociálnych vecí a rodiny SR, Ministerstvom výstavby a regionálneho rozvoja SR a Ministerstvom kultúry SR. 
 
Správa je informatívnym materiálom a nemá dopad na verejné financie, na obyvateľov, hospodárenie podnikateľskej sféry a iných právnických osôb, na životné prostredie, zamestnanosť, na podnikateľské prostredie a na informatizáciu spoločnosti.
 
Dňa 16. septembra 2009 bol materiál predložený do Komisie pre vedomostnú spoločnosť.
 
Materiál sa predkladá na rokovanie vlády SR bez rozporov. Všetky pripomienky, vrátane pripomienok doručených po termíne ukončenia medzirezortného pripomienkového konania, boli akceptované.